CELEX: 52015PC0552
Language: et
Date: 2015-11-06
Title: Ettepanek: NÕUKOGU RAKENDUSOTSUS, millega muudetakse rakendusotsust 2013/53/EL, mille kohaselt lubatakse Belgia Kuningriigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285

EUROOPA KOMISJON
            Brüssel,6.11.2015
            COM(2015) 552 final
            2015/0256(NLE)
            Ettepanek:
            NÕUKOGU RAKENDUSOTSUS,
            millega muudetakse rakendusotsust 2013/53/EL, mille kohaselt lubatakse Belgia Kuningriigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv”) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks eesmärgiga lihtsustada käibemaksu kogumist või hoida ära teatavat liiki maksudest kõrvalehoidumist või maksustamise vältimist.
               
               
                  Komisjonis 15. juulil 2015. aastal ja 20. augustil 2015. aastal registreeritud kirjadega taotles Belgia luba jätkata maksuvabastuse kohaldamist selliste maksukohustuslaste suhtes, kelle aastakäive omavääringus ei ületa 25 000 eurot. Käibemaksudirektiivi artikli 395 lõike 2 kohaselt teatas komisjon 3. septembri 2015. aasta kirjaga Belgia taotlusest teistele liikmesriikidele. 4. septembri 2015. aasta kirjaga teatas komisjon Belgiale, et tal on taotluse hindamiseks kogu vajalik teave.
               
            
            
               •Üldine taust
            
            
               
                  Käibemaksudirektiivi XII jaotise 1. peatükiga on liikmesriikidel lubatud kohaldada väikeettevõtjatele erikorda, sealhulgas kohaldada käibemaksuvabastust selliste maksukohustuslaste suhtes, kelle aastakäive ei ületa teatavat summat. Kõnealune maksuvabastus tähendab seda, et maksukohustuslane ei pea oma tarnete eest käibemaksu maksma ning järelikult ei saa ta käibemaksu tootmissisendilt maha arvata.
               
               
                  Käibemaksudirektiivi artikli 285 kohaselt võivad liikmesriigid, kes ei ole kasutanud nõukogu direktiivi 67/288/EMÜ
                     1
                   artiklit 14, vabastada käibemaksust maksukohustuslased, kelle aastakäive ei ületa 5 000 eurot. Kuna Belgia ei ole seda võimalust kasutanud, kohaldatakse Belgias eriti madalat maksuvabastuse ülempiiri, mis 2012. aastal oli 5 580 eurot.
               
               
                  2012. aastal taotles Belgia erandit, et lihtsustada väikeettevõtjate käibemaksukohustusi ja maksude kogumist riigi maksuhalduri jaoks. Nõukogu andis 22. detsembri 2013. aasta rakendusotsusega 2013/53/EL
                     2
                   Belgiale loa vabastada 31. detsembrini 2015 käibemaksust maksukohustuslased, kelle aastakäive ei ületa 25 000 eurot. Käesolev meede on maksukohustuslaste jaoks vabatahtlik. Belgia taotleb nüüd kõnealuse meetme pikendamist.
               
               
                  Kuigi Belgiale oli antud luba kohaldada maksuvabastust kuni 25 000-eurose käibega maksukohustuslaste puhul, kohaldas Belgia tegelikkuses ja esimese etapina alates 1. aprillist 2014 maksuvabastuse ülempiiri üksnes 15 000 euro ulatuses. Belgia esitatud teabe kohaselt oli maksuvabastuse ülempiiri esmase muutmise tulemuseks see, et 2014. aastal suurenes asjaomase VKEde skeemi raames käibemaksust vabastatud maksukohustuslaste arv 18 942 võrra (79 190-lt 98 132-le ehk 23,9 %). Maksukohustuslaste koguarvu osas suurenes see 7,4 %-lt 11,4 %-le. Kõnealuse maksuvabastuse ülempiiri sisseviimise mõju eelarvele oli 2014. aastal 0,0074 % kogu käibemaksutuludest. Ekstrapoleerituna kogu 2014. aasta peale oleks see mõju 0,0188 % kogu käibemaksutuludest.
               
               
                  Oma kogemuste põhjal leiab Belgia, et erandit lubav meede on toonud lihtsustusi nii maksukohustuslastele kui ka maksuhalduritele ning seega sooviks Belgia suurendada maksuvabastuse ülempiiri alates 2016. aastast 25 000 euroni. Belgia ametiasutuste arvates peaks see vähendama veel rohkemate väikeettevõtjate halduskoormust, kellel siiski säiliks, nagu juba öeldud, võimalus jätkata tavapäraste käibemaksueeskirjade kohaldamist. Samal ajal oleks meetme mõju kogutud käibemaksutulude kogusummale lõpptarbimise etapis endiselt tähtsusetu.
               
               
                  Kuna Belgia ei taotle vabastusmäära, mis oleks suurem juba varem lubatud määrast, võib erandit pikendada ilma selle sisu muutmata. Seepärast tehakse ettepanek pikendada erandi kestust järgmise perioodi võrra, s.o vähemalt kuni 31. detsembrini 2018 või sellise direktiivi jõustumiseni, milles käsitletakse aastakäibe ülempiiri, millest allapoole jääva maksukohustuslase suhtes võidakse kohaldada käibemaksuvabastust.
               
            
            
               Kooskõla poliitikavaldkonnas kehtivate sätetega
            
            
               
                  Sarnaseid erandeid on eelnevalt tehtud ka teistele liikmesriikidele. Poolal
                     3
                   lubati kohaldada maksuvabastust 30 000 euro ulatuses, Leedul
                     4
                   45 000 euro ulatuses, Lätil
                     5
                   ja Sloveenial
                     6
                   50 000 euro ulatuses, Itaalial
                     7
                   ja Rumeenial
                     8
                   65 000 euro ulatuses.
               
            
            
               •Kooskõla Euroopa Liidu muude poliitikavaldkondadega
            
            
               
                  Meede on kooskõlas väikeettevõtjatega seotud Euroopa Liidu eesmärkidega, mis on esitatud komisjoni teatises „Kõigepealt mõtle väikestele” – Euroopa algatus „Small Business Act”
                     9
                  .
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Käibemaksudirektiivi artikkel 395.
               
            
         
         
            
               •Subsidiaarsus (ei kuulu liidu ainupädevusse) 
            
            
               
                  Ettepanek tehakse Euroopa Liidu ainupädevusse kuuluvas valdkonnas. Subsidiaarsuse põhimõtet seepärast ei kohaldata.
               
            
            
               •Proportsionaalsus
            
            
               
                  Ettepanek on proportsionaalsuse põhimõttega kooskõlas järgmistel põhjustel.
               
               
                  Otsus käsitleb liikmesriigile tema enda taotlusel antud luba ja sellega ei määrata mingeid kohustusi.
               
               
                  Erandi piiratud kohaldamisala arvestades on erimeede taotletava eesmärgiga proportsionaalne.
               
            
            
               •Vahendi valik
            
            
               
                  Kavandatud õigusakt: nõukogu rakendusotsus.
               
               
                  Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Lisaks on nõukogu rakendusotsus sobivaim vahend, sest selle saab adresseerida üksikutele liikmesriikidele.
               
            
            
               3.JÄRELHINDAMISTE TULEMUSED, SIDUSRÜHMADEGA KONSULTEERIMINE JA MÕJU HINDAMISED
            
            
               •Järelhindamised / kehtivate õigusaktide toimivuskontroll
            
            
               Ei kohaldata.
            
            
               •Konsulteerimine sidusrühmadega
            
            
               
                  Ei kohaldata.
               
            
            
               •Eksperdiarvamuste kogumine ja kasutamine
            
            
               
                  Välisekspertide arvamusi ei olnud vaja kasutada.
               
            
            
               •Mõju hindamine
            
            
               
                  Ettepanek võtta vastu nõukogu rakendusotsus on tehtud selleks, et veel kolme aasta jooksul saaks kohaldada lihtsustamismeedet, millega vabastatakse mitmest käibemaksukohustusest ettevõtjad, kelle tegevuse aastakäive ei ületa 25 000 eurot, ning millel on võimalik positiivne mõju aidata vähendada ettevõtjate ja maksuhalduri halduskoormust ilma märkimisväärse mõjuta käibemaksutulu kogusummale. Erandi kitsa reguleerimisala ning piiratud kohaldamisaja tõttu on mõju igal juhul piiratud.
               
            
            
               4.MÕJU EELARVELE
            
            
               
                  Ettepanekul puudub mõju ELi eelarvele, sest Belgia arvutab välja nõukogu määruse (EMÜ, EURATOM) nr 1553/89 artikli 6 kohase hüvitise.
               
            
         
         
            
               5.MUUD KÜSIMUSED
            
            
               
                  Ettepanek sisaldab aegumisklauslit. Erandi kehtivus lõpeb automaatselt 31. detsembril 2018.
               
            
            
               2015/0256 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega muudetakse rakendusotsust 2013/53/EL, mille kohaselt lubatakse Belgia Kuningriigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  10
                eriti selle artikli 395 lõiget 1,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Direktiivi 2006/112/EÜ artikli 285 kohaselt võivad liikmesriigid, kes ei ole kasutanud nõukogu 11. aprilli 1967. aasta teise direktiivi 67/228/EMÜ (käibemakse käsitlevate liikmesriikide õigusaktide ühtlustamise kohta – ühise käibemaksusüsteemi struktuur ja kohaldamiskord)
                  11
                artiklit 14, vabastada käibemaksust maksukohustuslased, kelle aastakäive ei ületa 5 000 eurot. Belgia on taotlenud kõnealuse maksuvabastuse ülempiiri tõstmist 25 000 euroni.
            
            
               (2)Nõukogu andis rakendusotsusega 2013/53/EL
                  12
                Belgiale loa vabastada erandkorras 31. detsembrini 2015 käibemaksust maksukohustuslased, kelle aastakäive ei ületa 25 000 eurot. Kõnealuse meetme abil oleksid asjaomased maksukohustuslased vabastatud kõigist või teatavatest käibemaksuga seotud kohustustest, millele on osutatud direktiivi 2006/112/EÜ XI jaotise peatükkides 2–6. Belgia ei kasutanud lubatud ülempiiri maksimumi, vaid kohaldas alates 1. aprillist 2014 15 000 euro suurust maksuvabastuse ülempiiri.
            
            
               (3)Komisjonis 15. juulil 2015. aastal ja 20. augustil 2015. aastal registreeritud kirjadega taotles Belgia uuesti luba kohaldada maksuvabastust 25 000-eurose ülempiiri ulatuses.
            
            
               (4)Kooskõlas direktiivi 2006/112/EÜ artikli 395 lõike 2 teise lõiguga teatas komisjon teistele liikmesriikidele 3. septembri 2015. aasta kirjaga Belgia taotlusest. 4. septembri 2015. aasta kirjaga teatas komisjon Belgiale, et tal on taotluse hindamiseks kogu vajalik teave.
            
            
               (5)Belgia esitatud teabest ilmneb, et maksuvabastuse suurema ülempiiri (15 000 eurot) kohaldamist kasutas ära veel 18 942 maksukohustuslast ning hinnanguliselt vähendas see riigieelarvesse laekuva käibemaksutulu kogusummat 2014. aastal umbes 0,0188 %.
            
            
               (6)Kuna kõnealune maksuvabastuse ülempiir on kõige väiksemate ettevõtjate käibemaksukohustusi vähendanud ning samas on neil säilinud võimalus teha kooskõlas direktiivi 2006/112/EÜ artikliga 290 valik tavapärase käibemaksusüsteemi kasuks, tuleks lubada Belgial kohaldada 25 000 euro suurust maksuvabastuse ülempiiri, sest see võib väikeettevõtjate käibemaksukohustusi veelgi vähendada. Meede on kooskõlas väikeettevõtjatega seotud Euroopa Liidu eesmärkidega, mis on esitatud komisjoni teatises „Kõigepealt mõtle väikestele” – Euroopa algatus „Small Business Act”
                  13
               .
            
            
               (7)Belgia väitel on kohaldatava erandi mõju käibemaksutulude kogusummale lõpptarbimise etapis tähtsusetu.
            
            
               (8)Erandil ei ole kahjulikku mõju käibemaksust saadavatele liidu omavahenditele, sest Belgia arvutab välja nõukogu määruse (EMÜ, EURATOM) nr 1553/89 artikli 6 kohase hüvitise.
            
            
               (9)Seepärast tuleks rakendusotsust 2013/53/EL vastavalt muuta,
            
         
         
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Rakendusotsuse 2013/53/EL artikli 2 teises lõigus asendatakse kuupäev „31. detsembrini 2015” kuupäevaga „31. detsembrini 2018”.
            
            
               Artikkel 2
            
            
               Käesolev otsus on adresseeritud Belgia Kuningriigile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  EÜT 71, 14.4.1967, lk 1303/67.
               
               
                  
                     (2)
                  ELT L 22, 25.1.2013, lk 13.
               
               
                  
                     (3)
                  Nõukogu rakendusotsus 2015/1173/EL, 14. juuli 2015, millega muudetakse otsust 2009/790/EÜ, millega lubatakse Poola Vabariigil kohaldada direktiivi 2006/112/EÜ (mis käsitleb ühist käibemaksusüsteemi) artiklist 287 kõrvale kalduvat meedet (ELT L 189, 17.7.2015, lk 36).
               
               
                  
                     (4)
                  Nõukogu rakendusotsus 2014/795/EL, 7. november 2014, millega pikendatakse rakendusotsuse 2011/335/EL (mille kohaselt lubatakse Leedu Vabariigil kohaldada meedet, millega antakse erand direktiivi 2006/112/EÜ (mis käsitleb ühist käibemaksusüsteemi) artiklist 287) kohaldamisaega (ELT L 330, 15.11.2014, lk 44).
               
               
                  
                     (5)
                  Nõukogu rakendusotsus 2014/796/EL, 7. november 2014, mille kohaselt lubatakse Läti Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 330, 15.11.2014, lk 46).
               
               
                  
                     (6)
                  Nõukogu rakendusotsus 2013/54/EL, 22. jaanuar 2013, mille kohaselt lubatakse Sloveenia Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 22, 25.1.2013, lk 15).
               
               
                  
                     (7)
                  Nõukogu rakendusotsus 2013/678/EL, 15. november 2013, mille kohaselt lubatakse Itaalia Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285 (ELT L 316, 27.11.2013, lk 35).
               
               
                  
                     (8)
                  Nõukogu rakendusotsus 2014/931/EL, 16. detsember 2014, millega pikendatakse rakendusotsuse 2012/181/EL (mille kohaselt lubatakse Leedu Vabariigil kohaldada meedet, millega antakse erand direktiivi 2006/112/EÜ (mis käsitleb ühist käibemaksusüsteemi) artiklist 287) kohaldamisaega (ELT L 365, 19.12.2014, lk 145).
               
               
                  
                     (9)
                  KOM(2008) 394, 25. juuni 2008.
               
               
                  
                     (10)
                  ELT L 347, 11.12.2006, lk 1.
               
               
                  
                     (11)
                  EÜT 71, 14.4.1967, lk 1303/67.
               
               
                  
                     (12)
                  Nõukogu rakendusotsus, 22. jaanuar 2013, mille kohaselt lubatakse Belgia Kuningriigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285 (ELT L 22, 25.1.2013, lk 13–14).
               
               
                  
                     (13)
                  KOM(2008) 394, 25. juuni 2008.